2009R1272 — RO — 01.07.2011 — 003.001

Acest document reprezintă un instrument de documentare, iar instituţiile nu îşi asumă responsabilitatea pentru conţinutul său.

Astfel cum a fost modificat prin:





rectificat prin









▼B

REGULAMENTUL (UE) NR. 1272/2009 AL COMISIEI

din 11 decembrie 2009

de stabilire a normelor de punere în aplicare a Regulamentului (CE) nr. 1234/2007 al Consiliului cu privire la achiziționarea și vânzarea produselor agricole în cadrul schemei de intervenție publică







COMISIA EUROPEANĂ, având în vedere Tratatul privind funcționarea Uniunii Europene, având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) ( 1 ), în special articolul 43 literele (a), (aa), (c), (d), (f), (j), (k) și (l), coroborate cu articolul 4, întrucât: (1) Articolul 10 din Regulamentul (CE) nr. 1234/2007 prevede că intervenția publică este aplicabilă grâului comun, grâului dur, orzului, porumbului, sorgului, orezului nedecorticat, zahărului alb sau zahărului brut produse în cadrul cotelor, cărnii proaspete sau refrigerate în sectorul cărnii de vită și mânzat, untului și laptelui praf degresat. (2) Articolul 11 din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009 al Consiliului ( 2 ), prevede că pentru zahăr intervenția publică va fi disponibilă numai pe durata anilor de comercializare 2008/2009 și 2009/2010. În vederea menținerii eficacității acesteia pentru sectorul zahărului și a reducerii sarcinii administrative care afectează operatorii economici și administrațiile naționale, includerea normelor existente de punere în aplicare pentru sectorul zahărului în actualele norme detaliate pentru anul de comercializare 2009/2010 nu pare a fi adecvată. (3) Intervenția publică pentru produsele menționate la articolul 10 din Regulamentul (CE) nr. 1234/2007 se aplică atunci când se întrunesc condițiile menționate în regulamentul respectiv. (4) În vederea simplificării și pentru a ameliora eficacitatea gestionării și a mecanismelor de control privind intervenția publică, trebuie stabilite norme comune pentru toate produsele enumerate la articolul 10 din Regulamentul (CE) nr. 1234/2007, cu excepția zahărului. (5) Articolul 13 alineatul (1) litera (a) din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009, limitează achiziția la preț fix în cadrul intervenției publice la 0 tone pentru grâu dur, orz, porumb și sorg pentru perioada 1 noiembrie-31 mai și la 0 tone pentru orez nedecorticat în perioada 1 aprilie-31 iulie. (6) Articolul 13 alineatul (1) literele (c) și (d) și articolul 18 alineatul (2) litera (a) din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009, limitează achiziția la preț fix în cadrul intervenției publice la 30 000 de tone pentru unt, la 109 000 de tone pentru laptele praf degresat pentru perioada 1 martie-31 august și la 3 milioane de tone pentru grâul comun pentru perioada 1 noiembrie-31 mai. (7) În conformitate cu articolul 13 alineatul (3) și cu articolul 18 alineatul (2) din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009, Comisia poate decide să prelungească aplicarea intervenției publice prin intermediul unei proceduri de licitație peste limitele menționate la articolul 13 alineatul (1) din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009, dacă evoluția prețurilor pieței justifică acțiunea respectivă. (8) Este necesar să se stabilească norme în ceea ce privește autoritățile responsabile cu intervenția publică ale statelor membre, în conformitate cu Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre ( 3 ). În sensul prezentului regulament, autoritățile respective trebuie denumite „agenții de intervenție”. (9) Pentru a permite o funcționare simplă și eficientă a intervenției publice în întreaga Comunitate Europeană în ceea ce privește achiziționarea produselor eligibile, pe de o parte, și revânzarea produselor preluate de agențiile de intervenție, pe de altă parte, este necesară definirea condițiilor pe care trebuie să le îndeplinească spațiile de depozitare. În special în cazul cerealelor și al orezului, pentru a respecta dispozițiile stabilite la articolul 41 din Regulamentul (CE) nr. 1234/2007 al Consiliului, trebuie stabilite normele referitoare la o aprobare prealabilă de către statele membre a centrelor de intervenție până la desemnarea acestora de către Comisie. În scopul raționalizării/simplificării modului de funcționare a intervenției, renunțând la instalațiile de depozitare mici care pot fi răspândite pe teritoriul unei regiuni, este necesar să se stabilească o capacitate de depozitare minimă pentru un centru de intervenție și pentru spațiile de depozitare care fac parte din centrul de intervenție: aceasta nu se aplică însă în cazul în care un spațiu de depozitare dispune de acces rapid la o apă curgătoare, la mare sau de o legătură feroviară. (10) Ca regulă generală, pentru facilitarea gestionării și a controlului, trebuie să se permită participarea la intervenția publică numai operatorilor economici stabiliți și înregistrați ca plătitori de TVA într-un stat membru. (11) În scopul achiziționării de cereale și orez, dacă în unele state membre anumiți operatori care ar putea participa la schema de intervenție publică nu au un număr de înregistrare TVA, participarea la schema de intervenție publică trebuie să le fie permisă și operatorilor înscriși în registrul agricol. (12) Având în vedere că măsurile de intervenție se referă la produse diferite, prin natura lor, în ceea ce privește timpul de producție sau de recoltare și cerințele de depozitare, trebuie să se prevadă condiții specifice în acest sens. (13) Pentru a prevedea un control eficace al producției în sectorul cărnii de vită și mânzat, în special în ceea ce privește condițiile de dezosare și instalațiile de depozitare, operatorii care sunt eligibili pentru participarea la intervenția publică prin intermediul unei proceduri de licitație trebuie să îndeplinească criterii suplimentare. (14) Cerealele și orezul nedecorticat a căror calitate nu permite utilizarea ulterioară sau depozitarea în condiții adecvate nu trebuie acceptate la intervenție. Prin urmare, trebuie definite metodele necesare pentru stabilirea calității cerealelor și a orezului. (15) Riscurile inerente depășirii pragurilor maxime admisibile de contaminanți pot fi identificate de către agențiile de plăți sau de către agențiile de intervenție pe baza informațiilor primite de la ofertanți sau de la participanții la licitație și pe baza criteriilor de analiză proprii. În vederea limitării costurilor financiare, este justificat, în consecință, să se ceară analize, sub responsabilitatea agențiilor, înaintea preluării produselor, numai pe baza unei analize a riscurilor care să permită garantarea calității produselor la intrarea acestora în sistemul de intervenție. (16) În cazul produselor din sectorul cărnii de vită și mânzat, condițiile de eligibilitate trebuie să excludă produsele care nu sunt reprezentative pentru producția națională a statului membru și care nu îndeplinesc normele sanitar-veterinare în vigoare, precum și pe cele cu o greutate mai mare decât cea căutată pe piață. (17) Pentru a fi eligibil pentru intervenție, untul trebuie să îndeplinească cerințele stabilite de Regulamentul (CE) nr. 1234/2007, precum și condițiile de calitate și de prezentare care trebuie definite. Metodele de analiză și normele de reglementare a controlului untului și laptelui praf degresat ar trebui, de asemenea, specificate și, dacă este cazul, ar trebui prevăzute controale ale radioactivității untului și laptelui praf degresat, ale cărei niveluri maxime trebuie stabilite, atunci când este necesar, de legislația comunitară. Cu toate acestea, statele membre ar trebui să poată autoriza, în anumite condiții, un sistem de autoverificare. (18) În cazul untului și al laptelui praf degresat, pentru a asigura buna funcționare a regimurilor de intervenție, este necesar să se specifice condițiile de omologare a întreprinderilor de producție și verificarea conformității cu respectivele regimuri. Pentru a asigura eficacitatea regimurilor, trebuie prevăzute acțiunile care să fie întreprinse în cazul în care nu sunt îndeplinite condițiile respective. Având în vedere că untul și laptele praf degresat pot fi achiziționate de un organism competent aparținând unui stat membru altul decât cel pe teritoriul căruia a fost produs, organismul competent care achiziționează trebuie, în acest caz, să poată verifica dacă sunt îndeplinite condițiile legate de calitate și prezentare. (19) Pentru o gestionare coerentă a intervenției, este necesar să se stabilească o cantitate minimă sub care agenția de intervenție nu poate accepta o ofertă sau o ofertă de participare la licitație, atât pentru achiziționare, cât și pentru vânzare. Totuși, în cazul în care condițiile și practicile comerțului cu ridicata sau normele în materie de protecția mediului în vigoare într-un stat membru justifică stabilirea unor cantități minime mai mari față de cele prevăzute, statul membru respectiv trebuie să poată solicita astfel de cantități minime mai mari în cazul achiziționării la preț fix. (20) Ofertele și ofertele de participare la licitație trebuie să cuprindă toate informațiile necesare în vederea evaluării lor și este necesar să se prevadă comunicări între statele membre și Comisie. (21) În cazul grâului comun, al untului și al laptelui praf degresat, pentru a respecta limitele de 3 000 000, 30 000 și, respectiv, 109 000 de tone, este necesar să se prevadă o perioadă de gândire în care, înainte de luarea unei decizii în ceea ce privește ofertele, se pot lua măsuri speciale care se aplică îndeosebi ofertelor în curs. Acestea pot fi măsuri de închidere a intervenției, de aplicare a unui coeficient de reducere sau de respingere a ofertelor în curs. În acest sens, trebuie să se acționeze rapid, iar Comisia trebuie să poată lua toate măsurile necesare fără întârziere. (22) Pe baza ofertelor de participare la licitație primite, se poate stabili o valoare maximă a prețului. Cu toate acestea, pot apărea situații pe piață în care aspecte economice sau de altă natură să impună respingerea tuturor ofertelor de participare la licitație primite. (23) Atât în cazul intervenției la preț fix, cât și în cazul procedurii de licitație pentru intervenția publică, este necesară o garanție pentru a confirma seriozitatea ofertei sau a ofertei de participare la licitație și pentru a garanta că măsura va avea efectul dorit pe piață. În consecință, trebuie adoptate dispoziții privind eliberarea și reținerea garanției depuse în conformitate cu Regulamentul (CEE) nr. 2220/85 al Comisiei din 22 iulie 1985 de stabilire a normelor comune de aplicare a regimului de garanții pentru produsele agricole ( 4 ). (24) Pentru a garanta o funcționare transparentă și eficientă a intervenției publice, este necesar să se stabilească norme generale privind livrarea produselor spre spațiul de depozitare desemnat de agenția de intervenție. Pe lângă aceasta, pentru cereale și orez, precum și pentru produsele lactate, având în vedere specificitatea sectoarelor respective, sunt necesare norme specifice pentru a le completa pe cele generale. (25) În vederea gestionării corespunzătoare a stocurilor din depozit, trebuie specificate obligațiile statelor membre în ceea ce privește distanța maximă până la spațiul de depozitare și costurile care urmează a fi suportate atunci când se depășește această distanță. Cu toate acestea, având în vedere diferențele în ceea ce privește natura produselor, este justificată stabilirea unor niveluri ale distanțelor maxime distincte pentru cereale și orez față de produsele lactate. (26) Pentru a crea norme comune, este necesar să se prevadă efectuarea verificărilor privind produsele în perioada de depozitare, în conformitate cu articolul 2 din Regulamentul (CE) nr. 884/2006. (27) În vederea armonizării normelor care se aplică în prezent în diferite sectoare, trebuie să se prevadă că preluarea produselor de către agenția de intervenție, după livrarea acestora în spațiile de depozitare, trebuie condiționată de rezultatul verificărilor și analizelor relevante pentru stabilirea conformității acestora cu cerințele aplicabile achiziționării prin intervenție. Pe baza verificărilor și analizelor respective, trebuie întocmit un buletin de preluare, dar eliberarea acestuia nu trebuie să se efectueze mai târziu de șaizeci de zile de la data finală stabilită pentru livrare. În cazul în care produsele respective nu îndeplinesc cerințele aplicabile, ofertantul sau participantul la licitație trebuie să retragă produsele și să suporte toate costurile legate de preluarea condiționată pe perioada în care produsele au fost depozitate în spațiile de depozitare ale centrului de intervenție. (28) Pentru a evita speculațiile ca urmare a creșterii volatilității prețurilor în sectoarele cerealelor și orezului, produsele care urmează să fie oferite spre intervenție trebuie să fie efectiv deținute de ofertant sau de participantul la licitație în momentul depunerii ofertei sau a cererii de participare la licitație; aceasta trebuie să constituie una dintre cerințele de bază pentru a beneficia de intervenția publică. Agențiile de intervenție trebuie să primească asigurări din care să reiasă în mod satisfăcător că în spațiul de depozitare indicat de ofertant sau de participantul la licitație se află efectiv cantitățile oferite; în acest scop, trebuie să li se solicite ofertanților sau participanților la licitație să depună, odată cu oferta sau oferta de participare la licitație, o declarație în acest sens. (29) În scopul garantării unei gestionări simple și eficiente a intervenției, este necesar să se prevadă că un lot de cereale prezentat pentru intervenție trebuie să fie omogen, iar un lot de orez trebuie să fie constituit din același soi. (30) Pentru cereale și orez, este necesar să nu se accepte pentru intervenție produsele care nu pot fi utilizate ulterior sau care nu permit o depozitare corespunzătoare. În acest scop, trebuie definite metode de determinare a calității cerealelor și orezului. (31) La articolul 18 alineatul (2) și la articolul 18 alineatul (4) litera (a) din Regulamentul (CE) nr. 1234/2007, astfel cum a fost modificat prin Regulamentul (CE) nr. 72/2009, se prevede că prețul de intervenție pentru cereale este stabilit de Comisie prin intermediul unei proceduri de licitație, fără a aduce atingere majorărilor sau reducerilor de preț din motive de calitate. Este necesar să se menționeze variația prețurilor bazată pe principalele criterii de calitate pentru cereale. (32) La articolul 18 alineatul (4) litera (b) din Regulamentul (CE) nr. 1234/2007 se prevede că prețul de intervenție pentru orez se stabilește pentru o calitate standard și că, în cazul în care calitatea orezului oferit pentru intervenție diferă de această calitate standard, prețul de intervenție este ajustat pe baza coeficienților de reducere și de majorare. Aplicarea acestor coeficienți trebuie să reflecte diferențele de preț, din motive de calitate, de pe piața orezului. În acest scop, este necesar să se ia în considerare principalele caracteristici ale orezului, care să permită o evaluare obiectivă a calității. (33) Produsele achiziționate de agențiile de intervenție în conformitate cu articolul 10 din Regulamentul (CE) nr. 1234/2007 trebuie comercializate astfel încât să se evite distorsionarea pieței și să se garanteze accesul în condiții de egalitate la produse și tratamentul egal al cumpărătorilor; procedura de licitație trebuie să permită realizarea acestui obiectiv. (34) Anunțurile pentru invitația de participare la licitație trebuie întocmite și publicate de agenția de intervenție care deține stocuri de intervenție disponibile pentru vânzare cu scopul de a oferi informațiile necesare privind caracteristicile produselor și spațiul unde sunt depozitate. În acest scop, trebuie prevăzut că, între data publicării și prima dată de închidere a depunerii ofertelor de participare la licitație, trebuie să treacă un interval de timp rezonabil. (35) Gestionarea adecvată a stocurilor de intervenție necesită revinderea produselor imediat ce devin disponibile piețe de desfacere. Pentru a garanta accesul în condiții de egalitate la produsele de vânzare, tuturor părților interesate trebuie să li se dea posibilitatea de a examina, pe cheltuiala lor, eșantioane ale produselor scoase la vânzare. (36) Pentru ca să existe posibilitatea comparării ofertelor de participare la licitație, în cazul cerealelor și al orezului ofertele de participare la licitație trebuie depuse pentru o calitate anume. Trebuie să se prevadă ajustarea prețului de vânzare în cazurile în care cerealele și orezul nu sunt de calitatea respectivă. (37) Pentru a garanta funcționarea eficientă a intervenției publice, este necesar să se stabilească norme generale privind ieșirea produselor din depozit. În cazul untului și al laptelui praf degresat, având în vedere natura specifică a acestor produse, sunt necesare norme speciale pentru completarea celor generale. (38) Procedura de licitație poate avea loc în mod corespunzător numai atunci când cei interesați depun oferte de participare la licitație adevărate. Acest obiectiv poate fi atins prin solicitarea depunerii unei garanții, care este eliberată cu condiția plătirii prețului de vânzare în limita de timp prevăzută. (39) Comisiei trebuie să i se notifice de către agențiile de intervenție ofertele de participare la licitație admisibile. Pe baza ofertelor de participare la licitație și a situației pe piața comunitară, Comisia trebuie să decidă să stabilească sau nu un preț de vânzare minim. Conform deciziei respective, agențiile de intervenție acceptă sau resping ofertele de participare la licitație privind produsele disponibile pentru vânzare. (40) Pentru a facilita vânzarea cantităților mici rămase în spațiile de depozitare într-un stat membru și pentru a asigura o gestionare corectă a sistemului, este necesar să se prevadă că agenția de intervenție este autorizată să deschidă procedura de licitație pentru revânzare, pe propria răspundere, prin aplicarea normelor stabilite în ceea ce privește procedurile de licitație deschise de Comunitate mutatis mutandis, în vederea asigurării accesului egal pentru toate părțile implicate. Din aceleași motive, agenția de intervenție trebuie autorizată să pună în vânzare directă cantitățile care, după verificare prin control vizual în cadrul inventarului anual sau în urma controlului după preluarea prin intervenție, nu mai pot fi reambalate sau sunt deteriorate. (41) Pentru o gestionare eficientă a sistemului, este necesar să se prevadă că statele membre trebuie să informeze periodic Comisia cu privire la situația stocurilor și la produsele care intră în spațiile de depozitare și ies din acestea. Aceste informații trebuie transmise Comisiei de către autoritățile competente din statele membre prin mijloace electronice, utilizând formularul care le-a fost pus la dispoziție de către Comisie. (42) Prezentul regulament cuprinde unele dispoziții referitoare la măsurile de intervenție stabilite prin Regulamentul (CE) nr. 562/2005 al Comisiei din 5 aprilie 2005 de stabilire a normelor de aplicare a Regulamentului (CE) nr. 1255/1999 al Consiliului privind schimburile de informații dintre statele membre și Comisie în sectorul laptelui și produselor lactate ( 5 ). Prin urmare, regulamentul respectiv trebuie modificat în consecință. (43) Având în vedere că scopul prezentului regulament este armonizarea dispozițiilor aplicabile produselor care intră sub incidența intervenției publice, acesta trebuie să înlocuiască dispozițiile pe care le conțin Regulamentul (CEE) nr. 75/91 al Comisiei din 11 ianuarie 1991 de stabilire a procedurilor și condițiilor de comercializare a orezului nedecorticat de către agențiile de intervenție ( 6 ), Regulamentul (CE) nr. 214/2001 al Comisiei din 12 ianuarie 2001 de stabilire a normelor de aplicare a Regulamentului (CE) nr. 1255/1999 al Consiliului în ceea ce privește intervenția pe piața laptelui praf degresat ( 7 ), Regulamentul (CE) nr. 1669/2006 al Comisiei din 8 noiembrie 2006 de stabilire a normelor detaliate de aplicare a Regulamentului (CE) nr. 1254/1999 al Consiliului cu privire la achiziționarea cărnii de vită prin intervenție publică ( 8 ), Regulamentul (CE) nr. 105/2008 al Comisiei din 5 februarie 2008 de stabilire a normelor detaliate de aplicare a Regulamentului (CE) nr. 1255/1999 al Consiliului în ceea ce privește intervenția pe piața untului ( 9 ), Regulamentul (CE) nr. 687/2008 al Comisiei din 18 iulie 2008 prin care se stabilesc procedurile de preluare a cerealelor de către agențiile de plăți sau de către agențiile de intervenție și metodele de analiză pentru determinarea calității cerealelor ( 10 ), Regulamentul (CE) nr. 127/2009 al Comisiei din 12 februarie 2009 de stabilire a procedurii și a condițiilor pentru vânzarea cerealelor păstrate de către agențiile de plăți sau de către agențiile de intervenție ( 11 ) și Regulamentul (CE) nr. 670/2009 al Comisiei din 24 iulie 2009 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește intervenția publică prin intermediul licitațiilor pentru achiziționarea grâului dur sau a orezului nedecorticat și de modificare a Regulamentelor (CE) nr. 428/2008 și (CE) nr. 687/2008 ( 12 ). Prin urmare, aceste regulamente trebuie abrogate. (44) Comitetul de gestionare a organizării comune a piețelor agricole nu a emis un aviz în termenul stabilit de președinte, întrucât: ADOPTĂ PREZENTUL REGULAMENT:







TITLUL I

NORME ȘI CONDIȚII COMUNE PRIVIND INTERVENȚIA PUBLICĂ







CAPITOLUL I

Domeniu de aplicare, definiție și aprobarea centrelor de intervenție și a spațiilor de depozitare

Articolul 1

Domeniu de aplicare și definiție

(1) Prezentul regulament stabilește norme comune detaliate privind achiziționarea produselor la intervenție și vânzarea produselor provenind din intervenție în cazul produselor enumerate la articolul 10 alineatul (1) literele (a), (b), (d), (e) și (f) din Regulamentul (CE) nr. 1234/2007.

(1) Se aplică fără a aduce atingere dispozițiilor specifice stabilite în regulamentele Comisiei privind deschiderea unei proceduri de licitație pentru achiziționarea produselor sau în regulamentele Comisiei privind vânzarea produselor provenind din intervenție.

(2) În sensul prezentului regulament, „agenție de intervenție” înseamnă agenția de plăți sau agenția delegată de către agenția de plăți în conformitate cu articolul 2 alineatul (1) din Regulamentul (CE) nr. 884/2006.

Articolul 2

Desemnarea și aprobarea centrelor de intervenție și a spațiilor de depozitare

(1) În conformitate cu prezentul regulament și cu Regulamentul (CE) nr. 884/2006, responsabilitatea pentru centrele de intervenție și spațiile de depozitare în care se depozitează produsele achiziționate le revine agențiilor de intervenție, în special în ceea ce privește problemele legate de responsabilitate și controale, după cum prevede articolul 2 din regulamentul respectiv.

(2) Centrele de intervenție care urmează să fie desemnate de către Comisie pentru cereale și orez, în conformitate cu articolul 41 din Regulamentul (CE) nr. 1234/2007, sunt aprobate în prealabil de către agențiile de intervenție. Un centru de intervenție poate fi constituit din unul sau mai multe spații de depozitare aflate într-o regiune a unui stat membru.

(3) Spațiile de depozitare dintr-un centru de intervenție fac obiectul unei aprobări de către agențiile de intervenție. Agențiile de intervenție garantează că centrele de intervenție sau spațiile de depozitare îndeplinesc cel puțin condițiile stabilite la articolul 3.

(4) Informațiile referitoare la centrele de intervenție și la spațiile de depozitare ale acestora sunt actualizate și sunt puse la dispoziția statelor membre și a publicului, în conformitate cu articolul 55 din prezentul regulament.

Articolul 3

Cerințe privind centrele de intervenție și spațiile de depozitare

(1) Pentru orez și cereale:

(a) fiecare centru de intervenție dispune de o capacitate minimă de depozitare de: (i) 20 000 de tone în cazul cerealelor, suma tuturor spațiilor de depozitare; (ii) 10 000 de tone în cazul orezului, suma tuturor spațiilor de depozitare;

(b) fiecare spațiu de depozitare: (i) dispune de o capacitate minimă de depozitare de 5 000 de tone pentru achiziționările din perioada de intervenție care începe în 2012/2013; (ii) este construit sau este adecvat pentru depozitarea cerealelor și orezului și pentru păstrarea în bune condiții a acestora, după cum se prevede la alineatul (3); (iii) dispune de toate instalațiile tehnice necesare pentru preluarea cerealelor și orezului; (iv) poate retrage cantitățile în scopul respectării perioadei de retragere stabilite la articolul 51 alineatul (2).

(1) În sensul prezentului alineat, „capacitate minimă de depozitare”, în cazul unui centru de intervenție, înseamnă capacitatea minimă care poate să nu fie disponibilă permanent, dar este capacitatea ușor de realizat în perioada când poate avea loc achiziționarea. Capacitățile minime de depozitare se aplică în cazul tuturor cerealelor și soiurilor de orez care trebuie achiziționate.

(1) Atunci când spațiile de depozitare dispun de acces rapid la o apă curgătoare, la mare sau de o legătură feroviară, capacitățile minime de depozitare stabilite la primul paragraf litera (b) punctul (i) nu se aplică.

(2) În cazul untului sau al laptelui praf degresat, spațiile de depozitare trebuie să dispună de o capacitate minimă de 400 de tone. Cerința privind capacitatea minimă de depozitare nu se aplică atunci când spațiul de depozitare dispune de acces rapid la o apă curgătoare, la mare sau de o legătură feroviară.

(3) În cazul laptelui praf degresat, al untului, al cerealelor și al orezului, este obligatoriu ca spațiile de depozitare:

(a) să fie uscate, bine întreținute și fără paraziți;

(b) să nu prezinte mirosuri străine;

(c) să permită o bună aerisire, cu excepția antrepozitelor frigorifice.

(4) În cazul untului, agențiile de intervenție stabilesc standarde tehnice, prevăzând în special o temperatură de depozitare mai mică sau egală cu – 15 oC, și iau toate măsurile necesare pentru a garanta că untul este conservat în mod corespunzător.

(5) În cazul produselor din sectorul cărnii de vită și mânzat, denumit în continuare „carne de vită și mânzat”, spațiile de depozitare sunt selectate de către statele membre în vederea asigurării eficacității măsurilor de intervenție. Instalațiile din spațiile de depozitare respective trebuie să permită:

(a) preluarea cărnii cu os;

(b) congelarea întregii cantități de carne care urmează să fie conservată fără alte etape de prelucrare;

(c) depozitarea acestei cantități de carne pe parcursul a cel puțin trei luni în condiții satisfăcătoare din punct de vedere tehnic.

(5) Pentru carnea cu os destinată dezosării, se pot selecta numai spațiile de depozitare ale căror secții de tranșare și instalații frigorifice nu au legătură cu abatorul și/sau cu participantul la licitație declarat câștigător și care sunt exploatate, gestionate și dotate cu personal în mod independent față de abator și/sau față de participantul la licitație declarat câștigător. Totuși, în cazul unor dificultăți de ordin practic apărute în ceea ce privește îndeplinirea cerințelor respective în cadrul lanțului de prelucrare, statele membre pot aplica derogări de la aceste cerințe, cu condiția intensificării controalelor în momentul acceptării, în conformitate cu anexa III partea III punctul 5.

(5) Exceptând derogările specifice prevăzute în conformitate cu procedura menționată la articolul 195 alineatul (2) din Regulamentul (CE) nr. 1234/2007, antrepozitele frigorifice situate în statul membru sub jurisdicția căruia se află agenția de intervenție trebuie să aibă capacitatea de a păstra toată carnea de vită dezosată alocată de organismul de intervenție, pe parcursul a cel puțin trei luni, în condiții satisfăcătoare din punct de vedere tehnic.







CAPITOLUL II

Accesul la intervenția publică

Articolul 4

Eligibilitatea operatorilor economici

(1) Toți operatorii economici stabiliți și înregistrați ca plătitori de TVA în Comunitate pot prezenta o ofertă pentru procedura de achiziționare la preț fix sau o ofertă de participare la licitație în cadrul intervenției publice.

(1) În scopul achiziționării este însă suficientă, pentru cereale și orez, înscrierea într-un registru al exploatațiilor atunci când operatorul respectiv nu este înregistrat ca plătitor de TVA.

(2) În cazul achiziționării de carne de vită, pot depune oferte de participare la licitație numai următorii operatori:

(a) abatoarele pentru bovine, înregistrate sau autorizate în conformitate cu articolul 4 din Regulamentul (CE) nr. 853/2004 al Parlamentului European și al Consiliului ( 13 ), indiferent de statutul juridic al acestora;

(b) comercianții de vite sau de carne care s-au angajat să realizeze abatorizarea pe cont propriu.

(3) Pentru unt și laptele praf degresat, întreprinderile aprobate menționate la articolul 10 alineatul (1) literele (e) și (f) din Regulamentul (CE) nr. 1234/2007 sunt eligibile numai dacă îndeplinesc condițiile menționate în anexa IV partea III și în anexa V partea III.

Articolul 5

Procedura de prezentare a ofertelor sau a ofertelor de participare la licitație

(1) Ofertele sau ofertele de participare la licitație prezentate sau depuse în conformitate cu prezentul regulament utilizează metoda pusă la dispoziția operatorilor de către statele membre în cauză.

(2) Agențiile de intervenție pot solicita ca ofertele sau ofertele de participare la licitație în format electronic să fie însoțite de o semnătură electronică avansată în sensul articolului 2 alineatul (2) din Directiva 1999/93/CE a Parlamentului European și a Consiliului ( 14 ) sau de o semnătură electronică prezentând garanții echivalente în ceea ce privește funcțiile atribuite unei semnături, aplicând aceleași norme și condiții ca cele aplicate de către Comisie în conformitate cu dispozițiile privind documentele electronice și digitalizate, prevăzute de Decizia 2004/563/CE, Euratom ( 15 ) și în normele de aplicare a acesteia.







TITLUL II

PROCEDURA DE ACHIZIȚIE

Articolul 6

Tipul de procedură pentru achiziție

(1) Achiziționarea produselor enumerate la articolul 10 alineatul (1) literele (a), (b), (d), (e) și (f) din Regulamentul (CE) nr. 1234/2007 se efectuează fie prin achiziționarea la preț fix, fie printr-o procedură de licitație în conformitate cu articolele 12, 13 și 18 din regulamentul respectiv.

(2) Ofertele sau ofertele de participare la licitație pentru grâul comun, unt și laptele praf degresat pot fi prezentate în conformitate cu dispozițiile prezentului titlu în cursul perioadelor de intervenție stabilite la articolul 11 din Regulamentul (CE) nr. 1234/2007.







CAPITOLUL I

Norme generale







Secțiunea I

Condiții comune de achiziționare

Articolul 7

Eligibilitatea produselor

(1) Pentru a fi eligibile pentru intervenția publică, pe lângă cerințele stabilite prin Regulamentul (CE) nr. 1234/2007, este necesar ca produsele să fie de calitate bună, corectă și vandabilă.

(1) Acestea îndeplinesc, în special, cerințele stabilite prin prezentul regulament.

— pentru cereale: în anexa I părțile I, II și III;

— pentru orez: în anexa II părțile I și III;

— pentru carnea de vită: în anexa III părțile I, III, V și VI;

— pentru unt: la articolul 28 și în anexa IV părțile I și IV;

— pentru laptele praf degresat: la articolul 28 și în anexa V părțile I, IV și V.

(2) Pentru a stabili eligibilitatea produselor, se efectuează verificări în conformitate cu metodele stabilite:

▼M2

— pentru cereale: în anexa I părțile III, IV, V, VII și XII;

▼B

— pentru orez: în anexa II partea VI;

— pentru carnea de vită: în anexa III partea III;

— pentru unt: în anexa IV partea IV;

— pentru laptele praf degresat: în anexa V partea IV.

▼M2

(3) Pentru a stabili calitatea cerealelor oferite spre intervenție sau supuse acesteia, metodele care trebuie utilizate sunt cele descrise în anexa I, stabilite, dacă este cazul, în cadrul standardelor europene sau/și internaționale, în ultima versiune a acestora în vigoare în prima zi a fiecărui an de comercializare.

▼B

Articolul 8

Cantități minime de produse oferite

(1) Cantitatea minimă de produse oferite spre achiziționare este:

(a) pentru grâul comun, orz, porumb și sorg: 80 de tone;

(b) pentru grâul dur: 10 tone;

(c) pentru orez: 20 de tone;

(d) pentru carnea de vită: 10 tone;

(e) pentru unt: 20 de tone;

(f) pentru laptele praf degresat: 20 de tone.

(2) Pentru achiziționarea de produse la preț fix, un stat membru poate cere stabilirea unor cantități minime mai mari decât cele stabilite la alineatul (1), în cazul în care condițiile și practicile comerțului cu ridicata sau normele în materie de protecția mediului în vigoare în statul membru respectiv justifică această cerință.

Articolul 9

Garanție

La prezentarea unei oferte sau a unei oferte de participare la licitație în vederea achiziționării, se constituie următoarea garanție în favoarea agenției de intervenție unde sunt depuse oferta sau oferta de participare la licitație, în conformitate cu Regulamentul (CEE) nr. 2220/85:

(a) pentru cereale: 20 EUR/tonă;

(b) pentru orez nedecorticat: 30 EUR/tonă;

(c) pentru carnea de vită: 300 EUR/tonă;

(d) pentru unt: 50 EUR/tonă;

(e) pentru laptele praf degresat: 50 EUR/tonă.

Articolul 10

Condiții privind depunerea și admisibilitatea ofertelor și ofertelor de participare la licitație

(1) Pentru a putea fi acceptate de către agenția de intervenție, oferta sau oferta de participare la licitație trebuie depuse în limba oficială sau în una dintre limbile oficiale ale statului membru unde se depun oferta sau oferta de participare la licitație; de asemenea, acestea trebuie să includă:

(a) un formular, pus la dispoziție de statul membru, care oferă cel puțin următoarele informații: (i) numele ofertantului sau al participantului la licitație, adresa și numărul de înregistrare TVA în statul membru unde își desfășoară activitatea principală ofertantul sau participantul la licitație sau, în lipsa acestora, numărul de înregistrare al exploatației acestora; (ii) produsul oferit și, în cazul cerealelor și al orezului, codul NC relevant al acestuia, precum și indicarea, pentru orez, a tipului și soiului; (iii) cu excepția cărnii de vită, spațiul în care este depozitat produsul la momentul ofertei sau ofertei de participare la licitație; (iv) în cazul cerealelor și al orezului, spațiul de depozitare, dintr-un centru de intervenție, aprobat pentru care sunt prezentate oferta sau oferta de participare la licitație, în condiții de costuri minime, ținând seama de articolul 29; spațiul de depozitare respectiv nu este locul unde este depozitat produsul la momentul ofertei sau ofertei de participare la licitație; (v) anul recoltării și zona sau zonele de producție din Comunitate, în cazul cerealelor și al orezului; (vi) data producerii, în cazul untului și al laptelui praf degresat; (vii) cantitatea oferită sau menționată în oferta de participare la licitație în limitele stabilite la articolul 8; (viii) pentru cereale și orez, caracteristicile principale ale produsului oferit; (ix) pentru unt și laptele praf degresat, denumirea și numărul de autorizare al întreprinderilor;

(b) următoarele documente anexate: (i) dovada că ofertantul sau participantul la licitație a depus garanția prevăzută la articolul 9; (ii) pentru cereale și orez, o declarație din partea ofertantului sau a participantului la licitație că în spațiul de depozitare specificat la litera (a) punctul (iii) din prezentul alineat se află efectiv cantitatea oferită; (iii) pentru cereale și orez, o declarație din partea ofertantului sau a participantului la licitație că produsele sunt originare din Comunitate și că oferta sau oferta de participare la licitație se referă la un lot omogen care, pentru orez, trebuie să cuprindă orez nedecorticat din același soi; și (iv) pentru cereale și orez, o declarație care să specifice dacă după recoltare au fost efectuate sau nu toate tratamentele, denumirea produsului utilizat și din care să reiasă că a fost aplicat în conformitate cu condițiile de utilizare și că produsul este autorizat în temeiul Directivei 91/414/CEE a Consiliului ( 16 ).

(2) Fără a aduce atingere prezentului articol alineatul (1) litera (a) punctul (iv), un ofertant sau un participant la licitație pot solicita în formularul prevăzut la alineatul (1) litera (a) ca produsul să fie preluat din spațiul de depozitare unde este păstrat în momentul depunerii ofertei sau ofertei de participare la licitație, cu condiția ca spațiul de depozitare respectiv să îndeplinească cerințele stabilite la articolul 3 și, în ceea ce privește cerealele și orezul, să fi fost aprobat în conformitate cu articolul 2 alineatul (3).

(3) Atunci când termenul pentru depunerea ofertelor sau a ofertelor de participare la licitație este o sărbătoare legală, ofertele sau ofertele de participare la licitație se depun în ultima zi lucrătoare care precedă sărbătoarea legală, cel târziu.

(4) Ofertele sau ofertele de participare la licitație depuse sâmbăta, duminica sau în zilele de sărbătoare legală se consideră ca fiind primite de către agenția de intervenție în prima zi lucrătoare care urmează datei la care au fost depuse.

(5) Odată depuse, ofertele sau ofertele de participare la licitație nu pot fi retrase sau modificate.

(6) Agenția de intervenție înregistrează ofertele sau ofertele de participare la licitație admisibile în ziua în care au fost primite oferta sau oferta de participare la licitație și cantitățile în cauză.

(7) Drepturile și obligațiile care rezultă din acceptarea ofertei sau a ofertei de participare la licitație nu sunt transferabile.

Articolul 11

Verificarea ofertelor sau a ofertelor de participare la licitație de către agenția de intervenție

(1) Agențiile de intervenție verifică dacă ofertele sau ofertele de participare la licitație sunt admisibile, pe baza elementelor cerute, astfel cum se stabilește la articolul 10 alineatul (1).

(1) Dacă oferta sau oferta de participare la licitație nu sunt admisibile, operatorul economic respectiv este informat fără întârziere de către agenția de intervenție. În cazul ofertelor, dacă operatorul nu primește aceste informații, se consideră că oferta este admisibilă.

(2) Documentele menționate la articolul 10 alineatul (1) litera (b) punctele (ii), (iii) și (iv) pot face obiectul verificării în ceea ce privește conformitatea după ce agenția de intervenție a verificat dacă ofertele sau ofertele de participare la licitație sunt admisibile, cu sprijinul, dacă este necesar, al agenției de intervenție competente pentru spațiul de depozitare indicat de către ofertantul sau participantul la licitație, în conformitate cu articolul 32 alineatul (3).







Secțiunea II

Condiții specifice pentru achiziționarea la preț fix

Articolul 12

Procedura de achiziționare a produselor la preț fix

(1) Achiziționarea la preț fix a grâului comun, a untului sau a laptelui praf degresat prevăzută la articolul 18 alineatul (1) din Regulamentul (CE) nr. 1234/2007 se efectuează în conformitate cu dispozițiile din secțiunea I și din prezenta secțiune.

(2) Ofertele pot fi depuse pe lângă agenția de intervenție de la începerea perioadelor stabilite la articolul 11 din Regulamentul (CE) nr. 1234/2007.

Articolul 13

Notificarea Comisiei

(1) Comisiei îi sunt comunicate de către agențiile de intervenție cantitățile de grâu comun, de unt și de lapte praf degresat care, în timpul săptămânii anterioare, au făcut obiectul unei oferte de vânzare, precum și informațiile conexe.

(2) Notificările se trimit:

(a) pentru unt și laptele praf degresat: în fiecare luni până la ora 14.00 (ora Bruxelles-ului) cel târziu;

(b) pentru grâul comun: în fiecare miercuri până la ora 12.00 (ora Bruxelles-ului) cel târziu, ca parte a notificării menționate la articolul 56 alineatul (1).

(3) Atunci când cantitățile de grâu, de unt și de lapte praf degresat oferite se apropie de limitele stabilite la articolul 13 alineatul (1) literele (a), (c) sau (d) sau la articolul 18 alineatul (1) litera (a) din Regulamentul (CE) nr. 1234/2007, Comisia informează statele membre cu privire la data începând cu care acestea trebuie să comunice Comisiei cantitățile menționate la prezentul articol alineatul (1) în fiecare zi lucrătoare înainte de ora 14.00 (ora Bruxelles-ului) pentru cantitățile de grâu comun, de unt și de lapte praf degresat oferite spre intervenție în cursul zilei lucrătoare precedente.

(4) Notificările nu conțin informațiile menționate la articolul 10 alineatul (1) litera (a) punctul (i) și la articolul 10 alineatul (1) litera (a) punctul (ix).

(5) Notificările se întocmesc în conformitate cu articolul 58.

Articolul 14

Măsuri privind respectarea plafoanelor de intervenție

(1) Pentru a respecta limitele prevăzute la articolul 13 alineatul (1) literele (a), (c) și (d) și la articolul 18 alineatul (1) litera (a) din Regulamentul (CE) nr. 1234/2007, Comisia decide, fără asistența comitetului menționat la articolul 195 alineatul (1) din regulamentul respectiv:

(a) să închidă achiziționarea pentru intervenție la preț fix;

(b) atunci când acceptarea întregii cantități oferite într-o anumită zi ar duce la depășirea cantității maxime, să instituie un coeficient de atribuire aplicabil întregii cantități la care se referă ofertele primite și comunicate Comisiei în ziua respectivă de la fiecare ofertant;

(c) să respingă, dacă este necesar, ofertele în curs depuse pe lângă agențiile de intervenție din statele membre.

(1) Comisia decide în termen de două zile lucrătoare de la data notificării menționate la articolul 13 alineatul (1) și de cinci zile lucrătoare de la data notificării menționate la articolul 13 alineatul (3).

(2) În cazul grâului comun, al untului și al laptelui praf degresat, un ofertant căruia i se aplică un coeficient de atribuire în conformitate cu alineatul (1) litera (b) poate să își retragă oferta în termen de cinci zile lucrătoare de la data intrării în vigoare a regulamentului de stabilire a coeficientului de atribuire.







Secțiunea III

Condiții specifice pentru achiziționarea prin procedura de licitație

Articolul 15

Procedura de achiziționare a produselor prin procedura de licitație

Achiziționarea produselor prevăzute la articolul 18 alineatul (2) din Regulamentul (CE) nr. 1234/2007 se efectuează în conformitate cu dispozițiile din secțiunea I și din prezenta secțiune.

Articolul 16

Procedura de licitație

(1) Procedura de licitație pentru achiziționarea produselor se poate deschide în conformitate cu procedura menționată la articolul 195 alineatul (2) din Regulamentul (CE) nr. 1234/2007 printr-un regulament, denumit în continuare „regulament de deschidere a procedurii de licitație”.

(2) Comisia deschide, fără asistența comitetului menționat la articolul 195 alineatul (1) din Regulamentul (CE) nr. 1234/2007:

(a) procedura de licitație pentru achiziționarea de grâu comun pentru cantitățile care depășesc cantitatea maximă propusă de 3 milioane de tone;

▼M1

(b) procedura de licitație pentru achiziționarea de carne de vită pe categorie și pe stat membru sau pe regiune a acestuia, pe baza celor mai recente două prețuri de piață săptămânale înregistrate, în conformitate cu articolul 12 alineatul (1) litera (c) din Regulamentul (CE) nr. 1234/2007. Procedura de licitație este închisă de către Comisie urmând aceeași procedură, pe categorie și pe stat membru sau pe regiune a acestuia, pe baza celor mai recente prețuri de piață săptămânale înregistrate.

▼B

(3) Regulamentul de deschidere a procedurii de licitație cuprinde, în special, următoarele informații:

(a) produsele la care se referă și codurile NC relevante ale acestora, în cazul cerealelor și al orezului, precum și indicarea, pentru orez, a tipului și soiului;

(b) perioada la care se referă („perioada de licitare”) și, dacă este necesar, diferitele subperioade în care pot fi depuse ofertele de participare la licitație.

(4) În conformitate cu articolul 18 alineatul (2) al doilea paragraf din Regulamentul (CE) nr. 1234/2007, se poate deschide, în circumstanțe speciale, o procedură de licitație restrânsă în conformitate cu procedura menționată la articolul 195 alineatul (2) din Regulamentul (CE) nr. 1234/2007. În acest caz, regulamentul se referă la un stat membru specific sau la o anumită regiune a unui stat membru care intră sub incidența procedurii de licitație.

(5) Pentru orez, procedura de licitație poate fi limitată la unul sau mai multe tipuri de orez, astfel cum sunt definite în partea I punctul I.2 din anexa III la Regulamentul (CE) nr. 1234/2007 („orez cu bobul rotund”, „orez cu bobul mediu”, „orez cu bobul lung de categoria A” sau „orez cu bobul lung de categoria B”).

(6) ►M1 În sensul articolului 12 alineatul (1) litera (c), al articolului 12 alineatul (2) și al articolului 18 alineatul (3) litera (b) din Regulamentul (CE) nr. 1234/2007, se aplică următoarele norme: ◄

(a) prețul mediu de piață pentru o categorie eligibilă dintr-un stat membru sau dintr-o regiune a acestuia este corelat cu prețurile pentru calitățile U, R și O, exprimate în calitate R3 prin utilizarea coeficienților stabiliți în partea II din anexa III la prezentul regulament, din statul membru sau regiunea în cauză;

(b) prețurile medii de piață sunt înregistrate în conformitate cu condițiile și ținând seama de calitățile stabilite în Regulamentul (CE) nr. 1249/2008 al Comisiei ( 17 );

(c) prețul mediu de piață pentru o categorie eligibilă dintr-un stat membru sau dintr-o regiune a acestuia este media prețurilor de piață pentru toate calitățile menționate la litera (b), ponderate cu procentul pe care îl reprezintă fiecare din totalitatea abatorizărilor efectuate în statul membru sau în regiunea respectivă.

(6) Regatul Unit cuprinde două regiuni de intervenție publică, după cum urmează:

— regiunea I: Regatul Unit;

— regiunea II: Irlanda de Nord.

(7) În sensul prezentului articol alineatele (2) și (6), Comisiei îi sunt comunicate de către autoritatea competentă din statul membru prețurile medii de piață în conformitate cu articolul 17 din Regulamentul (CE) nr. 1249/2008 și cu articolul 58 din prezentul regulament.

Articolul 17

Depunerea și admisibilitatea ofertelor de participare la licitație

(1) Pe lângă condițiile generale stabilite la articolul 10, o ofertă de participare la licitație este admisibilă dacă indică un preț propus în euro pe unitatea de măsură rotunjit cu cel mult două zecimale, fără TVA.

(1) În cazul cerealelor și al orezului, prețul propus per tonă pentru produse este un preț care corespunde calității minime pentru cereale sau calității standard pentru orez, livrate în spațiul de depozitare indicat de participantul la licitație, nedescărcate.

(1) În cazul untului și al laptelui praf degresat, prețul propus trebuie să fie prețul per 100 kg al produselor livrate la platforma de încărcare a spațiului de depozitare care urmează să fie desemnat de agenția de intervenție în conformitate cu articolul 25 și cu articolul 30 alineatul (1).

▼C1

În cazul cărnii de vită, ofertele exprimă prețul cotat în conformitate cu articolul 16 alineatul (6) litera (a) și cu articolul 19 alineatul (2) al doilea paragraf, exprimat per 100 kg de produs de calitatea R3.

▼B

(2) Fără a aduce atingere dispozițiilor de la articolul 20 alineatul (1) din prezentul regulament, prețul propus în oferta de participare la licitație trebuie să fie cel mult egal, pentru cereale, orez, carnea de vită și laptele praf degresat, cu prețul de referință stabilit la articolului 8 din Regulamentul (CE) nr. 1234/2007 sau, pentru unt, cu 90 % din prețul de referință menționat la articolul 18 alineatul (3) din regulamentul respectiv.

Articolul 18

Notificarea Comisiei cu privire la ofertele de participare la licitație

(1) Comisiei îi sunt notificate de către agențiile de intervenție toate ofertele de participare la licitație admisibile, în termenul stabilit de regulamentul de deschidere a procedurii de licitație, conținând informațiile conexe.

(2) Notificările nu conțin informațiile menționate la articolul 10 alineatul (1) litera (a) punctul (i) și la articolul 10 alineatul (1) litera (a) punctul (ix).

(3) Agențiile de intervenție informează Comisia cu privire la notificările nule în termenul menționat la alineatul (1).

(4) Notificările se întocmesc în conformitate cu articolul 58.

Articolul 19

Decizii pe baza ofertelor de participare la licitație

(1) Pe baza ofertelor de participare la licitație prevăzute la articolul 18, Comisia stabilește, în conformitate cu procedura prevăzută la articolul 195 alineatul (2) din Regulamentul (CE) nr. 1234/2007, un preț maxim de achiziție sau decide să nu stabilească un preț maxim de achiziție.

(2) În cazul cărnii de vită:

(a) prețul maxim de achiziție pentru calitatea R3 se stabilește pentru fiecare categorie;

(b) poate fi stabilit un preț de achiziție diferit pentru fiecare stat membru sau pentru fiecare regiune a acestuia pentru a reflecta prețurile medii de piață înregistrate, în aplicarea articolului 12 alineatul (1) litera (c) din Regulamentul (CE) nr. 1234/2007.

(2) Atunci când sunt preluate alte calități decât R3, prețul care urmează să fie plătit participanților la licitație declarați câștigători se ajustează prin aplicarea coeficientului pentru calitatea achiziționată, stabilit în anexa III partea II.

(3) Deciziile cu privire la intervenția publică menționate la alineatele (1) și (2) se publică în Jurnalul Oficial al Uniunii Europene.

Articolul 20

Decizii individuale cu privire la ofertele de participare la licitație

(1) Atunci când a fost stabilit un preț maxim de achiziție în conformitate cu articolul 19 alineatul (1), agențiile de intervenție acceptă ofertele de participare la licitație care sunt egale cu valoarea maximă sau mai mici decât aceasta. Toate celelalte oferte de participare la licitație se resping.

(2) În cazul în care nu s-a stabilit niciun preț maxim de achiziție, toate ofertele de participare la licitație se resping.

(2) Agențiile de intervenție nu acceptă oferte de participare la licitație care nu au fost notificate în conformitate cu articolul 18.

(3) Agențiile de intervenție iau deciziile menționate la alineatele (1) și (2) din prezentul articol după publicarea deciziei Comisiei privind intervenția publică, menționate la articolul 19 alineatul (3), și comunică participanților la licitație rezultatul participării lor în termen de trei zile lucrătoare de la data intrării în vigoare.

Articolul 21

Criterii specifice în sectorul cărnii de vită

(1) În cazul cărnii de vită, ofertele de participare la licitație nu se iau în considerare în cazul în care prețul propus este mai mare decât prețul mediu de piață înregistrat pentru fiecare categorie în fiecare stat membru sau regiune a acestuia, convertit la calitatea R3 prin aplicarea coeficienților stabiliți în anexa III partea II, plus 10 EUR pentru fiecare 100 kg greutate carcasă.

(2) Fără a aduce atingere alineatului (1), ofertele de participare la licitație se resping atunci când prețul propus este mai mare decât prețul maxim de achiziție menționat la articolul 19 alineatul (2) primul paragraf pentru subperioada de licitare respectivă.

(3) În cazul în care prețul de achiziție acordat participanților la licitație este mai mare decât prețul mediu de piață menționat la alineatul (1), prețul acordat se ajustează prin înmulțirea acestuia cu un coeficient obținut prin aplicarea formulei A din anexa III partea VII. Coeficientul respectiv nu poate însă:

(a) fi mai mare de 1;

(b) duce la o reducere a prețului acordat mai mare decât diferența dintre prețul respectiv și prețul mediu de piață.

(3) În cazul în care statul membru deține date credibile și dispune de mijloace corespunzătoare de verificare, acesta poate decide să calculeze coeficientul pentru fiecare participant la licitație folosind formula B din anexa III partea VII.

Articolul 22

Limitarea achiziționării de carne de vită

▼C1

În cazul în care agențiile de intervenție primesc oferte pentru cantități de carne de vită mai mari decât pot să preia pe loc, acestea pot limita achiziționarea la cantitățile pe care le pot prelua pe teritoriul lor sau în una dintre regiunile lor de intervenție definite la articolul 16 alineatul (6) al doilea paragraf.

▼B

Statele membre garantează accesul egal al tuturor părților interesate în cazul aplicării acestei limitări.







CAPITOLUL II

Cerințe principale privind eliberarea sau reținerea garanției

Articolul 23

Cerințe principale

Următoarele elemente constituie cerințe principale în sensul articolului 20 din Regulamentul (CEE) nr. 2220/85:

(a) menținerea ofertei sau a ofertei de participare la licitație;

(b) livrarea produselor în spațiul de depozitare indicat de agențiile de intervenție în termenul stabilit în comanda de livrare în conformitate cu articolul 25;

(c) respectarea condițiilor prevăzute la articolul 7;

(d) pentru cereale și orez, prezența produselor în spațiul de depozitare indicat în momentul depunerii ofertei sau ofertei de participare la licitație.

Articolul 24

Eliberarea și reținerea garanței

(1) Garanția prevăzută la articolul 9 se eliberează imediat ce ofertantul sau participantul la licitație livrează cantitatea indicată în comanda de livrare în temeiul articolului 25 în termenul stabilit la articolul respectiv și imediat ce s-a stabilit conformitatea cu cerințele prevăzute la articolul 7.

(2) Dacă produsele nu sunt în conformitate cu cerințele prevăzute la articolul 7, acestea nu sunt acceptate și se reține garanția corespunzătoare pentru cantitățile neacceptate.

(3) Cu excepția cazurilor de forță majoră, dacă ofertantul sau participantul la licitație nu reușesc să livreze produsele în termenul stabilit în comanda de livrare, garanția se reține proporțional cu cantitățile nelivrate, iar achiziția pentru cantitățile nelivrate încă se anulează.

(4) Garanțiile se eliberează dacă ofertele sau ofertele de participare la licitație nu sunt admisibile sau nu au fost acceptate.

(5) Pentru cereale și orez, garanția se reține dacă agenția de intervenție nu a primit documente pe care să le considere satisfăcătoare care fac dovada prezenței în spațiul de depozitare a cantităților la care se referă ofertele sau ofertele de participare la licitație, în conformitate cu articolul 10 alineatul (1) litera (b) punctul (ii).

(5) În sensul primului paragraf, agenția de intervenție efectuează verificări ale cantităților care se află în spațiile de depozitare, aplicând mutatis mutandis regulile și condițiile prevăzute de Regulamentul (CE) nr. 884/2006 în ceea ce privește controalele privind prezența fizică a produselor depozitate în cadrul operațiunilor de depozitare publică, în special cele prevăzute în secțiunea B partea III din anexa I la regulamentul respectiv. Aceste controale se efectuează pentru cel puțin 5 % din ofertele de participare la licitație și pentru 5 % din cantitățile la care se referă ofertele, pe baza unei analize a riscurilor.

(6) În cazul cerealelor și al orezului, atunci când cantitatea efectiv livrată și acceptată este mai mică decât cantitatea acordată, garanția se eliberează în totalitate dacă diferența nu depășește 5 %.

(7) În cazul cărnii de vită, atunci când cantitatea efectiv livrată și acceptată este mai mică decât cantitatea acordată, se procedează după cum urmează:

(a) garanția se eliberează în totalitate, în cazul în care diferența nu depășește 5 % sau 175 kg;

(b) cu excepția cazurilor de forță majoră, garanția se reține: (i) parțial, în funcție de cantitățile care nu au fost livrate sau acceptate, în cazul în care diferența nu depășește 15 %; (ii) în totalitate în alte cazuri, în conformitate cu articolul 29 din Regulamentul (CEE) nr. 2220/85.

(8) Garanția se eliberează în cazul aplicării articolului 14 alineatul (2).







CAPITOLUL III

Norme comune privind livrările







Secțiunea I

Livrări

Articolul 25

Livrări și ordine de livrare

▼M1

După ce a verificat admisibilitatea ofertei sau a ofertei de participare la licitație menționate la articolul 11 alineatul (1) și după ce a efectuat comunicările în conformitate cu articolul 20 alineatul (3), agenția de intervenție eliberează un ordin de livrare, fără a aduce atingere măsurilor adoptate în conformitate cu articolul 14 alineatul (1) și cu articolul 19 alineatul (1). Ordinul de livrare este datat și numerotat și indică:

(a) cantitatea care urmează să fie livrată;

(b) data finală de livrare a produselor;

(c) spațiul de depozitare la care trebuie livrate produsele;

(d) prețul la care este acceptată oferta sau oferta de participare la licitație.

▼B

Nu se eliberează ordine de livrare pentru cantitățile care nu au fost comunicate Comisiei în conformitate cu articolul 13 alineatul (1) și cu articolul 18 alineatul (1).

Articolul 26

Dispoziții specifice privind livrarea în cazul cerealelor și al orezului

(1) În cazul în care cerealele sau orezul nu pot fi livrate către spațiul de depozitare al centrului de intervenție indicat de ofertant sau de participantul la licitație, menționat la articolul 10 alineatul (1) litera (a) punctul (iv), agenția de intervenție desemnează un alt spațiu de depozitare al aceluiași centru de intervenție sau un spațiu de depozitare al unui alt centru de intervenție aprobat, unde trebuie să aibă loc livrarea, în condiții de costuri minime.

(2) Livrarea către spațiul de depozitare are loc cel târziu până la sfârșitul celei de a treia luni următoare datei de eliberare a ordinului de livrare menționate la articolul 25 și în niciun caz mai târziu de data de 30 iunie, pentru cereale, și 31 august, pentru orez.

(2) Cu toate acestea, în cazurile menționate la articolul 35 alineatul (2), livrarea nu trebuie să aibă loc mai târziu de 31 august, pentru cereale, și de 31 octombrie, pentru orez.

(3) Cantitatea livrată trebuie să fie cântărită în prezența ofertantului sau a participantului la licitație și a unui reprezentant al agenției de intervenție care este o persoană independentă față de ofertant sau față de participantul la licitație.

(3) Reprezentantul agenției de intervenție poate însă fi și administratorul depozitului. În acest caz, agenția de intervenție însăși face un control care presupune cel puțin o verificare volumetrică, în termen de 30 de zile de la data preluării în condițiile menționate la articolul 31 alineatul (1); diferențele între cantitatea determinată prin cântărire și cantitatea estimată conform metodei volumetrice nu pot depăși 5 %.

(3) În cazul în care toleranța nu este depășită, responsabilul de depozit suportă toate costurile referitoare la diferențele constatate în timpul unei verificări ulterioare, de la greutatea introdusă în conturi până la momentul preluării cerealelor sau a orezului.

(3) În cazul în care se depășește toleranța, cerealele sau orezul se cântăresc fără întârziere. Costurile de cântărire sunt suportate de către administratorul depozitului, în cazul în care greutatea determinată este mai mică decât cea înregistrată, sau de către statul membru, în cazul în care aceasta este mai mare.

Articolul 27

Dispoziții specifice privind comercializarea cărnii de vită

(1) Cheltuielile de descărcare sunt suportate de către participantul la licitație declarat câștigător.

(2) Participanții la licitație declarați câștigători livrează produsele în termen de 17 zile după prima zi lucrătoare care urmează publicării regulamentului de stabilire a prețului maxim de achiziție prin intervenție publică.

(2) Cu toate acestea, în funcție de cantitățile adjudecate, agenția de intervenție poate prelungi termenul menționat cu o săptămână. Livrările pot fi împărțite în mai multe loturi.

(3) În anexa III partea III sunt stabilite cerințe specifice pentru livrarea cărnii de vită.

Articolul 28

Dispoziții specifice privind livrarea în cazul untului și al laptelui praf degresat

(1) ►C1 Untul trebuie ambalat și livrat în bucăți de cel puțin 25 de kilograme greutate netă. ◄ Untul se ambalează într-un material nou, rezistent, astfel încât să se garanteze protecția în timpul transportului, al intrării în spațiul de depozitare, al depozitării și al ieșirii din spațiul de depozitare. Pachetele trebuie să poarte cel puțin următoarele indicații, acolo unde este cazul, transcrise în cod:

(a) numărul de aprobare prin care se identifică fabrica și statul membru unde a fost produs;

(b) data producției;

(c) data intrării în depozit;

(d) numărul lotului de producție și numărul de pachet; numărul de pachet poate fi înlocuit cu numărul de palet marcat pe palet;

(e) denumirea „unt din smântână dulce”, dacă faza apoasă a untului are pH-ul corespunzător.

(1) Statele membre pot renunța la obligația de a indica data de intrare în depozit pe pachete, cu condiția ca gestionarul depozitului să se angajeze să țină un registru în care sunt înregistrate, la data intrării în depozit, detaliile menționate în primul paragraf.

(2) ►C1 Laptele praf degresat se pune în saci cu o greutate netă de 25 de kilograme, respectându-se cerințele stabilite în anexa V partea V, saci care poartă următoarele indicații, acolo unde este cazul, transcrise în cod: ◄

(a) numărul de aprobare prin care se identifică fabrica și statul membru unde a fost fabricat;

(b) data sau, după caz, săptămâna în care a fost fabricat;

(c) numărul lotului de fabricație;

(d) descrierea „lapte praf degresat tratat printr-un procedeu de pulverizare”.

(3) Ofertantul sau participantul la licitație declarați câștigători livrează untul sau laptele praf degresat la platforma de încărcare a spațiului de depozitare în perioada de 28 de zile lucrătoare care urmează datei de eliberare a ordinului de livrare. Livrarea poate fi făcută în mai multe etape.

(3) Laptele praf degresat și untul trebuie livrate în paleți de calitate adecvată pentru depozitarea pe termen lung, care urmează să fie schimbați cu paleți echivalenți.

(3) Orice costuri generate de descărcarea untului sau a laptelui praf degresat la platforma de încărcare a spațiului de depozitare sunt suportate de ofertant sau de participantul la licitație declarați câștigători.







Secțiunea II

Costuri de transport

Articolul 29

Costuri de transport în cazul cerealelor și al orezului

(1) Costurile pentru transportarea cerealelor sau a orezului spre spațiul de depozitare indicat de ofertant sau de participantul la licitație ca fiind efectuate în condiții de costuri minime, în conformitate cu articolul 10 alineatul (1) litera (a) punctul (iv), sunt suportate de ofertant sau de participantul la licitație, în cazul în care distanța respectivă nu depășește 100 km. Dacă această distanță este mai mare, costurile de transport pentru distanța care depășește 100 km sunt suportate de agenția de intervenție.

▼M1

(2) Dacă agenția de intervenție schimbă spațiul de depozitare indicat de ofertant sau de participantul la licitație, în conformitate cu articolul 26 alineatul (1), costurile de transport suplimentare, cu excepția costurilor pentru primii 20 km, sunt suportate de agenția de intervenție. Totuși, costurile de transport pe distanțe mai mari de 100 km sunt suportate în totalitate de agenția de intervenție. În cazul aplicării articolului 31 alineatul (2), prezentul alineat nu se aplică.

▼B

(3) Costurile suportate de agenția de intervenție, prevăzute la alineatele (1) și (2), sunt rambursate de Comisie, ca sume neforfetare, în conformitate cu articolul 4 alineatul (1) litera (c) din Regulamentul (CE) nr. 884/2006.

(4) Costurile de transport inerente înlocuirii produselor menționate la articolul 35 alineatul (2) sunt suportate numai de către ofertant sau de către participantul la licitație.

Articolul 30

Costuri de transport în cazul untului și al laptelui praf degresat

(1) Agenția de intervenție alege spațiul de depozitare disponibil cel mai apropiat de spațiul unde sunt depozitate untul sau laptele praf degresat.

(1) Cu toate acestea, agenția de intervenție poate alege un alt spațiu de depozitare situat la o distanță de maximum 350 km, cu condiția ca alegerea spațiului de depozitare respectiv să nu ducă la costuri de depozitare suplimentare.

(1) Agenția de intervenție poate alege un spațiu de depozitare situat la o distanță mai mare decât distanța menționată, în cazul în care costurile rezultate, inclusiv costurile de depozitare și de transport, sunt mai mici. În acest caz, Comisiei îi este comunicată fără întârziere această alegere de către agenția de intervenție.

(2) În cazul în care agenția de intervenție care achiziționează untul sau laptele praf degresat se află într-un stat membru altul decât cel pe teritoriul căruia este depozitat untul sau laptele praf degresat la care se referă oferta, atunci când se calculează distanța maximă menționată la alineatul (1) nu se ține seama de distanța dintre depozitul ofertantului sau al participantului la licitație și frontiera statului membru al organismului competent care achiziționează.

(3) Costurile de transport suplimentare pentru distanțele care depășesc limita menționată la alineatul (1) sunt suportate de agenția de intervenție astfel: 0,05 EUR per tonă și per kilometru, pentru laptele praf degresat, și 0,065 EUR per tonă și per kilometru, pentru unt. Costurile suplimentare sunt suportate de către agenția de intervenție numai dacă temperatura untului nu depășește 6 oC la intrarea în spațiul de depozitare frigorifică.







CAPITOLUL IV

Preluare, controale inițiale și eșantionare

Articolul 31

Preluarea în condiții determinate

(1) Data preluării în condiții determinate este:

(a) pentru cereale, orez și laptele praf degresat, în ziua în care a intrat în spațiul de depozitare desemnat întreaga cantitate, dar nu mai devreme de ziua următoare datei la care a fost eliberat ordinul de livrare;

(b) pentru fiecare lot de carne de vită menționată la articolul 27, data preluării la punctul de cântărire al atelierului de tranșare al spațiului de depozitare din centrul de intervenție.

(2) Agenția de intervenție poate decide că preluarea cerealelor, a orezului, a untului sau a laptelui praf degresat poate avea loc în spațiul de depozitare unde sunt păstrate produsele în momentul depunerii ofertei sau a ofertei de participare la licitație, cu condiția ca spațiul de depozitare să îndeplinească cerințele stabilite la articolul 3 și, în ceea ce privește cerealele și orezul, cu condiția ca acesta să fie aprobat în conformitate cu articolul 2 alineatul (3). În acest caz, preluarea în condiții determinate are loc în ziua următoare datei de eliberare a ordinului de livrare.

(3) Produsele sunt preluate de către agenția de intervenție sau de către reprezentantul acesteia care trebuie să fie o persoană independentă de ofertant sau de participantul la licitație.

Articolul 32

Măsuri de control

(1) Fără a aduce atingere controalelor impuse prin prezentul regulament pentru preluarea produselor, controalele stocurilor de intervenție se efectuează în condițiile stabilite la articolul 2 din Regulamentul (CE) nr. 884/2006.

(2) În cazul cerealelor, atunci când controalele prevăzute trebuie efectuate pe baza analizei riscurilor prevăzută în partea I al treilea paragraf din anexa I la prezentul regulament, statele membre sunt responsabile pentru consecințele financiare care rezultă din nerespectarea nivelurilor maxime admisibile de contaminanți, în conformitate cu dispozițiile articolului 2 din Regulamentul (CE) nr. 884/2006.

(2) Totuși, în cazul ocratoxinei A și al aflatoxinei, dacă statul membru în cauză poate dovedi, într-o măsură satisfăcătoare pentru Comisie, că au fost respectate standardele la intrare, condițiile normale de depozitare, precum și celelalte obligații ale administratorului depozitului, răspunderea financiară revine bugetului comunitar.

(3) În cazul cerealelor și al orezului, atunci când spațiul de depozitare indicat în conformitate cu dispozițiile articolului 10 alineatul (1) litera (a) punctul (iii) se află într-un stat membru altul decât cel în care sunt depuse oferta sau oferta de participare la licitație, iar agenția de intervenție care a primit oferta sau oferta de participare la licitație decide să verifice la fața locului prezența efectivă a produselor, această agenție adresează agenției de intervenție responsabile pentru spațiul de depozitare respectiv o cerere de control, însoțită de o copie a ofertei sau a ofertei de participare la licitație. Controlul la fața locului se efectuează în perioada stabilită de agenția de intervenție care a primit oferta sau oferta de participare la licitație.

(4) Dispozițiile privind verificările din anexele la prezentul regulament pot fi modificate în conformitate cu procedura menționată la articolul 195 alineatul (2) din Regulamentul (CE) nr. 1234/2007, în special în cazul în care situația pieței este grav perturbată de contaminanți sau atunci când controlul nivelului de contaminare radioactivă a produselor necesită o monitorizare specifică.

(5) Participantul la licitație sau ofertantul suportă costurile aferente testelor efectuate în cazul cerealelor, în conformitate cu metodologia menționată în anexa I partea XII, după cum urmează:

(i) determinarea conținutului de tanin din sorg;

(ii) testul de activitate amilazică (Hagberg);

(iii) determinarea conținutului de proteine din grâul dur și din grâul comun;

(iv) testul Zeleny;

(v) testul de prelucrabilitate industrială;

(vi) determinarea nivelurilor de contaminanți.

(6) În caz de litigiu privind rezultatele, participantul la licitație sau ofertantul suportă costurile aferente testelor relevante care au fost efectuate din nou numai în cazul în care este partea care pierde.

Articolul 33

Dispoziții specifice privind preluarea cerealelor și a orezului de către administratorul de depozit în spațiul de depozitare

(1) Dacă preluarea cerealelor sau a orezului se efectuează la spațiul de depozitare unde sunt păstrate produsele în momentul depunerii ofertei sau a ofertei de participare la licitație, cantitatea preluată se stabilește pe baza registrelor de stocuri, care trebuie să satisfacă standardele profesionale care permit garantarea faptului că se respectă legislația comunitară, în special anexa II la Regulamentul (CE) nr. 884/2006, și cu următoarele condiții:

(a) registrele de stocuri trebuie să indice: (i) greutatea înregistrată la cântărire, efectuată în cadrul unei perioade care nu depășește 10 luni de la data preluării; (ii) caracteristicile fizice de calitate în momentul cântăririi și, mai ales, conținutul de umiditate; (iii) transferul între silozuri, dacă este cazul, și tratamentele efectuate;

(b) administratorul de depozit trebuie să declare că lotul oferit corespunde din toate punctele de vedere detaliilor din registrele de stocuri;

(c) caracteristicile de calitate stabilite în momentul cântăririi sunt aceleași ca și cele ale eșantionului reprezentativ constituit din probe prelevate de agenția de intervenție sau de reprezentanții acesteia, la o rată de una la 60 de tone.

(2) Dacă se aplică dispozițiile de la alineatul (1), greutatea care trebuie înregistrată, în conformitate cu articolul 5 din Regulamentul (CE) nr. 884/2006, este greutatea înscrisă în registrul de stocuri, adaptată, acolo unde este necesar, pentru a se ține seama de orice diferență dintre conținutul de umiditate și/sau procentul impurităților diverse (Schwarzbesatz) înregistrate la momentul cântăririi și cele determinate în baza eșantionului reprezentativ. Diferența dintre procentele impurităților diverse poate fi luată în considerare numai pentru a reduce greutatea înscrisă în registrele de stoc.

(2) În termen de 45 de zile de la preluare, agenția de intervenție efectuează o verificare volumetrică. Diferența dintre cantitatea determinată prin cântărire și cantitatea estimată conform metodei volumetrice nu poate depăși 5 %.

(2) În cazul în care limita de toleranță nu este depășită, administratorul de depozit suportă toate costurile referitoare la diferențele constatate, cu ocazia unei verificări ulterioare a greutății, față de greutatea înscrisă în evidența contabilă în momentul preluării.

(2) În cazul în care se depășește toleranța, cerealele sau orezul se cântăresc fără întârziere. Costurile cântăririi sunt suportate de către administratorul de depozit, dacă greutatea determinată este mai mică decât cea înregistrată, sau de către Fondul European de Garantare Agricolă, dacă greutatea este mai mare, luându-se în considerare limitele de toleranță prevăzute în punctul 1 din anexa XI la Regulamentul (CE) nr. 884/2006.

Articolul 34

Buletinul de preluare

(1) Buletinul de preluare este eliberat de agenția de intervenție după ce verificările și analizele au stabilit că au fost îndeplinite cerințele stabilite la articolul 7 în termen de 60 de zile cel mult de la data finală pentru livrarea produselor menționate la articolul 25 litera (b). În buletinul de preluare se indică:

(a) data la care s-au verificat cantitatea și caracteristicile minime;

(b) cantitatea livrată și soiul, pentru orez;

(c) numărul de probe prelevate pentru constituirea eșantionului reprezentativ pentru cereale și orez;

(d) trăsăturile caracteristice ale produsului, așa cum reies din analize;

(e) organismul responsabil pentru analize și rezultate;

(f) data la care s-a efectuat preluarea în condiții determinate menționată la articolul 31 alineatul (1);

(g) dacă este cazul, pentru cereale și orez, cantitățile care nu au fost preluate. În acest caz, ofertantul sau participantul la licitație sunt notificați în consecință.

(2) Buletinul este datat și trimis ofertantului sau participantului la licitație, precum și administratorului de depozit.

(2) Buletinul respectiv poate fi însă înregistrat în sistemul contabil al agenției de intervenție și poate fi trimis prin mijloace electronice.

Articolul 35

Obligațiile ofertantului sau ale participantului la licitație

(1) Atunci când, în urma verificărilor, se constată că produsele nu îndeplinesc cerințele stabilite la articolul 7, ofertantul sau participantul la licitație:

(a) retrag produsele respective suportând costurile;

(b) suportă costurile aferente de la data intrării produselor în spațiul de depozitare până la data scoaterii acestora din depozit.

(1) Costurile care urmează să fie suportate de ofertant sau de participantul la licitație sunt stabilite pe baza sumelor standard pentru costurile privind intrarea, ieșirea și depozitarea în conformitate cu articolul 4 alineatul (1) din Regulamentul (CE) nr. 884/2006.

(2) În cazurile în care, în urma analizelor și a controalelor efectuate, se constată că cerealele sau orezul propuse nu pot fi acceptate spre intervenție, ofertantul sau participantul la licitație poate înlocui cantitatea care nu îndeplinește cerințele. În acest caz, agenția de intervenție poate schimba data de livrare, fără a aduce atingere termenului final de livrare menționat la articolul 26 alineatul (2).

Articolul 36

Condiții specifice privind carnea de vită – Obligația de dezosare

Agenția de intervenție se asigură că toată carnea de vită achiziționată este dezosată în conformitate cu anexa III partea IV.







CAPITOLUL V

Preț de intervenție, preț de achiziție și plăți

Articolul 37

Prețul de achiziție prin intervenție publică la carnea de vită

Prețul de achiziție prin intervenție publică la carnea de vită este prețul franco la punctul de cântărire de la intrarea în antrepozitul frigorific al centrului de intervenție.

Articolul 38

Prețuri de intervenție și prețuri de achiziție pentru cereale și orez

(1) În sensul articolului 13 alineatul (3), al articolului 18 alineatele (1) și (2) din Regulamentul (CE) nr. 1234/2007, în ceea ce privește sectorul cerealelor, prețul de intervenție care trebuie luat în considerație la stabilirea prețului de achiziție fix este prețul de referință stabilit la articolul 8 alineatul (1) litera (a) din regulamentul respectiv.

(2) Pentru cereale și orez, prețul care trebuie achitat este următorul:

(a) către ofertant, în cazul achiziționării la preț fix, prețul menționat la alineatul (1);

(b) către participantul la licitație declarat câștigător, în cazul procedurii de licitație, prețul calculat de agenția de intervenție pe baza prețului propus în cadrul licitației.

(2) În ambele cazuri, prețul trebuie adaptat pentru a se lua în considerare calitatea produselor, în conformitate cu anexa I părțile IX, X și XI, în ceea ce privește cerealele, și cu anexa II părțile II și III, în ceea ce privește orezul nedecorticat.

(3) Pentru cereale și orez, dacă, în conformitate cu articolul 31 alineatul (2), agenția de intervenție preia și depozitează produsele la spațiul de depozitare unde se află acestea în momentul depunerii ofertei sau a ofertei de participare la licitație, se aplică o reducere a prețului de achiziție care trebuie achitat. Această reducere reprezintă:

▼M1

(a) costurile de transport de la locul de preluare desemnat de agenția de intervenție până la spațiul de depozitare menționat la articolul 10 alineatul (1) litera (a) punctul (iv) unde produsele ar fi trebuit livrate în condiții de costuri minime, fără a se depăși însă limita de 100 km menționată la articolul 29 alineatul (1); și

▼B

(b) costurile de ieșire din spațiul de depozitare al centrului de intervenție.

(3) Costurile menționate la literele (a) și (b) de la primul paragraf sunt evaluate pe baza ratelor înregistrate efectiv în statul membru în cauză.

Articolul 39

Plăți

(1) Plățile pentru cantitățile preluate în conformitate cu articolul 34 se efectuează într-un termen care nu poate depăși cea de a 65-a zi următoare datei de preluare în condiții determinate menționate la articolul 31.

(2) Se plătește numai cantitatea efectiv livrată și acceptată. Cu toate acestea, în cazul în care cantitatea efectiv livrată și acceptată este mai mare decât cantitatea acordată în urma licitației, se plătește numai cantitatea acordată.







TITLUL III

PROCEDURA DE VÂNZARE A PRODUSELOR PROVENIND DIN INTERVENȚIE







CAPITOLUL I

Procedura de licitație

Articolul 40

Deschiderea procedurii de licitație

(1) Produsele preluate și disponibile pentru vânzare sunt vândute prin intermediul unei proceduri de licitație.

(2) Procedura de licitație se deschide în conformitate cu procedura menționată la articolul 195 alineatul (2) din Regulamentul (CE) nr. 1234/2007 printr-un regulament, denumit în continuare „regulament de deschidere a procedurii de vânzare”.

(2) Primul termen de încheiere a depunerii ofertelor de participare la licitație se stabilește la șase zile cel puțin de la data publicării regulamentului de deschidere a procedurii de vânzare.

(3) Procedurile de licitație se pot deschide pentru revânzarea produselor depozitate în una sau mai multe regiuni ale Comunității sau ale statului membru.

(4) Regulamentul de deschidere a procedurii de licitație cuprinde, în special, următoarele informații:

(a) produsele la care se referă și, în cazul cerealelor și al orezului, codul NC relevant al acestora, precum și indicarea, pentru orez, a tipului și soiului și, pentru carnea de vită, descrierea relevantă;

(b) perioada acoperită („perioada de licitare”) și diferitele subperioade în care pot fi depuse ofertele de participare la licitație.

(4) Pe lângă aceasta, regulamentul poate conține următoarele informații:

(a) cantitățile totale la care se referă de procedura de licitație;

(b) dispoziții privind costurile de transport pentru cereale și orez, dacă este cazul.

(5) Procedurile de licitație pot fi restrânse la utilizări și/sau la destinații specifice, în special pentru transformarea cerealelor în alcool etilic (bioetanol) care urmează a fi utilizat la obținerea de combustibili în Comunitate.

Articolul 41

Anunțul pentru invitația de participare la licitație și dispoziții privind invitația la licitație

(1) Fiecare agenție de intervenție care depozitează stocuri de intervenție disponibile pentru vânzare redactează un anunț pentru invitația de participare la licitație și îl publică cu cel puțin patru zile înainte de prima dată de depunere a ofertelor de participare la licitație.

(2) Anunțul menționează, în special:

(a) denumirea și adresa agenției de intervenție care publică anunțul pentru invitația de participare la licitație;

(b) trimiterea la regulamentul de deschidere a procedurii de vânzare;

(c) datele de expirare a termenului de depunere a ofertelor de participare la licitație pentru fiecare invitație parțială de participare la licitație;

(d) spațiile de depozitare, numele și adresele administratorilor de depozit, cantitățile disponibile care sunt: (i) prezentate în loturi de vânzare, în cazul cerealelor și al orezului, constituite astfel încât să garanteze accesul în condiții de egalitate al participanților la licitație, și însoțite de indicarea calității pentru fiecare lot de vânzare; (ii) prezentate, în cazul cărnii de vită, în funcție de produs și de antrepozitul frigorific, de data la care a fost achiziționată carnea de vită;

(e) stadiul de livrare menționat la articolul 42 alineatul (1) litera (e) și, dacă este cazul, tipul de ambalaj;

(f) toate instalațiile existente în spațiul de depozitare pentru încărcarea în mijloacele de transport;

(g) în cazul licitațiilor pentru exportul cerealelor și al orezului, portul sau locul de ieșire la care se poate ajunge în condiții de costuri de transport minime și care dispun de instalații tehnice corespunzătoare pentru exportul produselor propuse pentru licitație;

(h) pentru unt, anunțul pentru invitația de participare la licitație menționează, dacă este cazul, tipul de unt menționat la articolul 28 alineatul (1) litera (e) pentru care se depune oferta.

(3) Agențiile de intervenție garantează că anunțurile pentru invitația de participare la licitație sunt făcute publice în mod corespunzător, în special prin afișarea acestora la sediile lor și prin difuzarea pe site-urile lor Internet sau pe site-ul Internet al ministerului de resort.

(4) Agenția de intervenție adoptă dispozițiile necesare pentru a le permite părților interesate:

(a) să controleze și, cu excepția cărnii de vită, să preleveze și să examineze, pe propria cheltuială, înainte de a depune o ofertă de participare la licitație, eșantioane din produsul pus în vânzare;

(b) să consulte rezultatele analizelor menționate în anexa I partea XII, în anexa II partea VI, în anexa IV partea V și în anexa V partea VI.

(5) În sensul alineatului (2) litera (g), porturile Rijeka și Split pot fi considerate locuri de ieșire.

Articolul 42

Depunerea și admisibilitatea ofertelor de participare la licitație

(1) O ofertă de participare la licitație este admisibilă dacă întrunește următoarele condiții:

(a) conține o trimitere la regulamentul de deschidere a procedurii de vânzare și precizează termenul de expirare a subperioadei de depunere a ofertelor de participare la licitație;

(b) menționează datele de identificare ale participantului la licitație: numele, adresa și numărul de înregistrare;

(c) menționează produsele și codul NC relevant al acestora, dacă este necesar, pentru cereale și orez, precum și descrierea relevantă pentru carnea de vită;

(d) menționează cantitatea propusă în cadrul licitației și, în cazul cerealelor și al orezului, lotul de vânzare;

(e) menționează prețul în euro, rotunjit cu cel mult două zecimale, fără TVA, propus în cadrul licitației pe unitatea de măsură, în cazul produselor încărcate în mijloacele de transport, în cazul cerealelor și al orezului, sau livrate la platforma de livrare a spațiului de depozitare, pentru celelalte produse;

(f) se referă cel puțin la cantitatea minimă menționată la articolul 43 alineatul (2) în cazul cărnii de vită, al untului și al laptelui praf degresat;

(g) menționează spațiul de depozitare unde se află produsul și, pentru produsele lactate, dacă este cazul, un loc de depozitare alternativ;

(h) furnizează dovada că solicitantul a depus garanția menționată la articolul 44;

(i) nu include alte condiții suplimentare formulate de participantul la licitație în afară de cele stabilite în prezentul regulament și în regulamentul de deschidere a procedurii de vânzare;

(j) este prezentată în limba oficială sau într-una dintre limbile oficiale ale statului membru în care este depusă oferta de participare la licitație.

(2) Pentru cereale și orez, prețul propus în cadrul licitației se referă la calitatea minimă sau la calitatea standard definite în partea II din anexa II la prezentul regulament și, respectiv, în secțiunea A din anexa IV la Regulamentul (CE) nr. 1234/2007.

(2) În cazul procedurii de licitație pentru exporturile de cereale menționate în partea II din anexa II la Regulamentul (CE) nr. 376/2008 al Comisiei ( 18 ), ofertele de participare la licitație sunt admisibile numai dacă sunt însoțite de o cerere pentru licența de export.

(2) Se poate prevedea ca ofertele de participare la licitație depuse în temeiul articolului 47 din Regulamentul (CE) nr. 376/2008 să nu fie admisibile.

(2) Prin derogare de la articolul 22 alineatul (1) din Regulamentul (CE) nr. 376/2008, licențele de export eliberate în temeiul prezentului regulament se consideră, în scopul determinării termenului lor de valabilitate, ca fiind eliberate la data închiderii depunerii ofertelor.

(3) În cazul cărnii de vită, al untului și al laptelui praf degresat, prețul propus în cadrul licitației se aplică greutății nete. În cazul cărnii de vită, se consideră că greutatea netă este diferența dintre greutatea brută constatată la platforma de încărcare a antrepozitului frigorific și greutatea medie a ambalajelor determinată înainte de utilizarea acestora.

(3) Pentru unt, ofertele de participare la licitație conțin, dacă este necesar, o indicație a tipului de unt menționat la articolul 41 alineatul (2) litera (h) pentru care se depune oferta de participare la licitație.

(4) Ofertele depuse sâmbăta, duminica sau în zile de sărbătoare legală se consideră a fi primite de către organismul competent în prima zi lucrătoare care urmează zilei în care au fost depuse.

(5) Atunci când termenul pentru depunerea ofertelor de participare la licitație este o sărbătoare legală, acestea se depun în ultima zi lucrătoare înainte de sărbătoarea legală, cel târziu.

(6) Odată depuse, ofertele de participare la licitație nu pot fi retrase sau modificate.

Articolul 43

Cantitatea pentru fiecare ofertă de participare la licitație

(1) În cazul cerealelor și al orezului, oferta de participare la licitație se depune pentru întreaga cantitate a unui lot de vânzare, așa cum este indicat în invitația de participare la licitație.

(2) Oferta de participare la licitație se depune pentru o cantitate minimă de:

(a) 2 tone pentru carnea de vită;

(b) 10 tone pentru unt sau laptele praf degresat.

(2) În cazul în care cantitatea disponibilă în spațiul de depozitare este inferioară cantității minime, cantitatea disponibilă constituie cantitatea minimă.

Articolul 44

Garanție

La depunerea unei oferte de participare la licitație pentru vânzarea de produse, se depune următoarea garanție în favoarea agenției de intervenție unde este depusă oferta de participare la licitație, în conformitate cu Regulamentul (CEE) nr. 2220/85:

(a) pentru orez și cereale 10 EUR/tonă;

(b) pentru carnea de vită, unt și pentru laptele praf degresat: 60 EUR/tonă.

Articolul 45

Notificarea Comisiei cu privire la ofertele de participare la licitație

(1) Comisiei îi sunt notificate de către agențiile de intervenție toate ofertele de participare la licitație admisibile, în termenul stabilit de regulamentul de deschidere a procedurii de vânzare.

(2) Notificările nu conțin informațiile menționate la articolul 42 alineatul (1) litera (b).

(3) Agențiile de intervenție informează Comisia cu privire la notificările nule în termenul menționat la alineatul (1).

(4) Notificările se întocmesc în conformitate cu articolul 58.

Articolul 46

Decizii pe baza ofertelor de participare la licitație

(1) Pe baza ofertelor de participare la licitație notificate în conformitate cu articolul 45 alineatul (1), Comisia stabilește, în conformitate cu procedura prevăzută la articolul 195 alineatul (2) din Regulamentul (CE) nr. 1234/2007, un preț minim de vânzare sau decide să nu stabilească un preț minim de vânzare.

(1) În cazul untului și al laptelui praf degresat, prețul minim de vânzare poate varia în funcție de locul unde se află produsele propuse spre vânzare în cadrul licitației.

(2) Deciziile menționate la alineatul (1) se publică în Jurnalul Oficial al Uniunii Europene.

Articolul 47

Decizii individuale cu privire la ofertele de participare la licitație

(1) În cazul în care nu s-a stabilit niciun preț minim de vânzare, se resping toate ofertele de participare la licitație.

(2) În cazul în care s-a stabilit un preț minim de vânzare, agențiile de intervenție resping toate ofertele de participare la licitație inferioare prețului minim de vânzare.

(2) Agențiile de intervenție nu acceptă oferte de participare la licitație care nu au fost notificate în conformitate cu articolul 45.

(3) Agențiile de intervenție adoptă decizia menționată la alineatele (1) și (2) după publicarea deciziei Comisiei menționate la articolul 46 alineatul (2) și le comunică participanților la licitație rezultatul participării lor la procedura de licitație în termen de trei zile lucrătoare de la data intrării în vigoare a deciziei Comisiei. Acestea informează participanții la licitație declarați câștigători cu privire la cantitățile acceptate și la prețul care trebuie plătit, ajustat pentru cereale și orez prin majorări sau reduceri determinate în conformitate cu anexa I părțile IX, X și XI și cu anexa II părțile II și III punctul 2, în cazul în care calitatea produselor diferă față de calitatea minimă și, respectiv, față de calitatea standard.

(4) În cazul exportului de cereale, atunci când cererea de licență de export depusă de participantul la licitație declarat câștigător în temeiul articolului 42 alineatul (2) se bazează pe articolul 47 din Regulamentul (CE) nr. 376/2008, agenția de intervenție anulează vânzarea cu privire la cantitățile pentru care licența nu este eliberată în conformitate cu articolul respectiv.

(5) Drepturile și obligațiile participantului la licitație declarat câștigător nu sunt transferabile.

Articolul 48

Norme specifice privind atribuirea de produse lactate și de carne de vită

(1) În cazul untului și al laptelui praf degresat, este declarat câștigător participantul la licitație care propune în cadrul licitației cel mai mare preț. Dacă nu se atribuie toată cantitatea disponibilă, cantitatea care rămâne se acordă celorlalți participanți la licitație pe baza prețurilor propuse în cadrul licitației, începând cu prețul cel mai mare.

(2) În cazul în care acceptarea unei oferte de participare la licitație ar duce la contracte acordate în exces față de cantitatea disponibilă la un anumit spațiu de depozitare, i se acordă participantului la licitație în cauză numai cantitatea disponibilă. Cu toate acestea, agenția de intervenție poate desemna, cu condiția ca participantul la licitație să fie de acord, alte spații de depozitare pentru a constitui cantitatea prevăzută în oferta de participare la licitație.

(3) În cazul în care acceptarea a două sau mai multe oferte de participare la licitație care oferă același preț pe produs aflat la un spațiu de depozitare anume ar duce la acordarea mai multor contracte decât cantitatea disponibilă, acordarea se face prin atribuirea cantității disponibile proporțional cu cantitățile pentru care s-a făcut oferta de licitație. Cu toate acestea, în cazul în care atribuirea respectivă ar duce la acordarea de cantități inferioare cantității menționate la articolul 43 alineatul (2), acordarea se face prin tragere la sorți.

(4) Dacă, după acceptarea tuturor ofertelor de participare la licitație declarate câștigătoare, cantitatea rămasă în spațiul de depozitare este inferioară cantității menționate la articolul 43 alineatul (2), această cantitate rămasă este oferită de către agenția de intervenție participanților la licitație declarați câștigători începând cu cel care a propus prețul cel mai mare în cadrul licitației. Participantului la licitație declarat câștigător i se oferă posibilitatea de a achiziționa cantitatea rămasă la prețul minim de vânzare.

(5) Agenția de intervenție atribuie untul sau laptele praf degresat în funcție de data la care au intrat acestea în depozit, începând cu cel mai vechi produs din cantitatea totală disponibilă în spațiul de depozitare desemnat de participantul la licitație sau, dacă este cazul, cu cel mai vechi din cantitatea de unt din smântână dulce sau din smântână de consum disponibilă în antrepozitul frigorific desemnat de participantul la licitație.

(6) Agențiile de intervenție în cauză vând mai întâi carnea de vită cu cea mai lungă durată de depozitare.

Articolul 49

Plăți

Înainte de retragerea produsului și în cursul perioadei menționate la articolul 51 alineatul (2), participanții la licitație declarați câștigători plătesc agenției de intervenție, pentru fiecare cantitate pe care o retrag, suma corespunzătoare ofertei lor de participare la licitație, stabilită și notificată de agenția de intervenție în conformitate cu articolul 47 alineatul (3).

Articolul 50

Vânzări efectuate de statele membre

(1) Un stat membru unde nu este deschisă nicio procedură de licitație în conformitate cu articolul 40 poate deschide el însuși o procedură de licitație în vederea vânzării atunci când cantitatea totală rămasă în centrele de depozitare ale acestuia este mai mică de:

(a) pentru fiecare tip de cereale: 5 000 de tone;

(b) pentru orez: 1 000 de tone;

(c) pentru carnea de vită, unt sau laptele praf degresat: 100 de tone.

(2) Pentru o procedură de licitație deschisă de un stat membru în conformitate cu alineatul (1) se aplică prezentul titlu, cu excepția articolului 40 alineatul (2), a articolului 41 alineatul (2) litera (b), a articolului 42 alineatul (1) literele (a) și (f), a articolelor 43, 45, a articolului 46 alineatul (2), precum și titlul IV. Articolul 46 alineatul (1) se aplică mutatis mutandis printr-o decizie a statului membru.

(3) Statele membre pot pune în vânzare directă produsele care, după verificarea de către agențiile de intervenție, prin control vizual în cadrul inventarului anual sau în urma inspecției, nu mai pot fi reambalate sau sunt deteriorate, în conformitate cu articolul 5 alineatul (1) literele (d) și (f) din Regulamentul (CE) nr. 884/2006.

(3) Prezentul alineat se aplică în limitele cantităților stabilite la alineatul (1) din prezentul articol.

(4) Agențiile de intervenție garantează accesul tuturor părților interesate, în condiții de egalitate.







CAPITOLUL II

Retragerea din spațiile de depozitare

Articolul 51

Ordinul de retragere

(1) După plata sumei prevăzute la articolul 49, agenția de intervenție eliberează un ordin de retragere în care se indică:

(a) cantitatea pentru care s-a plătit suma corespunzătoare;

(b) spațiul de depozitare unde se află produsul;

(c) data finală de retragere a produsului.

(2) Participantul la licitație declarat câștigător retrage produsul acordat în termen de 30 de zile de la data expirării notificării menționate la articolul 47 alineatul (3).

(3) La cererea participantului la licitație declarat câștigător, agenția de intervenție poate permite o perioadă mai lungă pentru retragerea din spațiul de depozitare. Totuși, cu excepția cazurilor de forță majoră, dacă produsul nu a fost retras în termenul stabilit la alineatul (2), costurile de depozitare sunt suportate, începând din ziua următoare datei finale de retragere a produsului, de participantul la licitație declarat câștigător. Mai mult, depozitarea se realizează pe riscul participantului la licitație.

Articolul 52

Retragerea untului și a laptelui praf degresat

(1) La data retragerii din spațiul de depozitare, agenția de intervenție pune la dispoziție untul și laptele praf degresat pe paleți, la platforma de încărcare a depozitului.

(2) La scoaterea din depozit, cumpărătorul înapoiază agenției de intervenție paleți de calitate echivalentă.

(3) Costurile de încărcare și toate costurile de descărcare de pe paleți sunt suportate de cumpărătorul untului sau al laptelui praf degresat. Aceste costuri sunt stabilite de statele membre pe bază forfetară și sunt notificate, la cerere, părților interesate.







CAPITOLUL III

Cerințe principale privind eliberarea sau reținerea garanției

Articolul 53

Cerințe principale

Menținerea ofertelor de participare la licitație după termenul menționat la articolul 40 alineatul (4) litera (b) și plata prețului în conformitate cu articolul 49 constituie cerințe principale în sensul articolului 20 din Regulamentul (CEE) nr. 2220/85.

Articolul 54

Eliberarea și reținerea garanței

(1) Pentru participanții la licitație care nu sunt declarați câștigători, garanția depusă în conformitate cu articolul 44 se eliberează imediat după decizia menționată la articolul 46 alineatul (2) și la articolul 50 alineatul (2).

(2) Pentru participanții la licitație declarați câștigători, se eliberează garanția corespunzătoare cantităților pentru care a fost plătit prețul de vânzare în conformitate cu articolul 49.

(3) Cu excepția cazurilor de forță majoră, garanția se reține pentru cantitățile pentru care plata nu a fost efectuată în conformitate cu articolul 49, iar vânzarea este anulată pentru cantitățile neplătite.







TITLUL IV

DISPOZIȚII PRIVIND NOTIFICĂRILE

Articolul 55

Agenții de intervenție și centre pentru cereale și orez

(1) Pentru cereale și orez, Comisiei îi sunt comunicate de către statele membre:

(a) agențiile de intervenție autorizate;

(b) centrele de intervenție autorizate;

(c) spațiile de depozitare aprobate din centrele de intervenție; precum și

(d) cantitatea minimă necesară pentru achiziționarea de produse la preț fix, dacă aceasta este diferită față de cantitățile menționate la articolul 8 alineatul (1).

(2) Notificările se întocmesc în conformitate cu articolul 58.

(3) Lista agențiilor de intervenție, lista centrelor de intervenție și a spațiilor de depozitare ale acestora și varianta actualizată a acestora sunt puse la dispoziția statelor membre și a publicului prin mijloace adecvate, prin intermediul sistemelor informatizate instituite de Comisie, inclusiv prin publicarea pe Internet.

Articolul 56

Notificări săptămânale în cazul cerealelor și al orezului

(1) Atunci când se deschide intervenția și până la încheierea achiziționărilor prin intervenție, pentru fiecare tip de cereale enumerat la articolul 10 alineatul (1) litera (a) din Regulamentul (CE) nr. 1234/2007, precum și pentru orez, Comisiei îi sunt comunicate de către statele membre, în fiecare miercuri la ora 12.00 (ora Bruxelles-ului) cel târziu, pentru săptămâna anterioară:

(a) cantitățile de grâu comun oferite în conformitate cu articolul 13;

(b) cantitățile acceptate în cadrul licitațiilor în temeiul articolului 20 alineatul (1);

(c) cantitățile în cazul cărora se aplică dispozițiile de la articolul 24 alineatul (5);

(d) cantitățile care fac obiectul unei preluări în condiții determinate, în conformitate cu articolul 31 alineatul (1) litera (a).

(2) Pentru fiecare tip de cereale enumerat la articolul 10 alineatul (1) li